Gandia acull aquest dissabte la quarta jornada de la Lliga Autonòmica de Scooter freestyle
20 març 2025

## Gandia acull aquest dissabte la quarta jornada de la Lliga Autonòmica de Scooter freestyle20 març 2025Última actualització: 20 març 2025

![](../gestion/img/bfe2d645ec53e79740c52a5d0178f68cff2bedc46548c7b40319fa81faa5c1e9.jpg)  
  

El regidor delegat d'Esports, **Jesús Naveiro**, i **Isabel Sebastián**, delegada del Club Dicerse Spartans de Sagunt, han presentat hui la **quarta jornada de la Lliga Autonòmica de Scooter freestyle**.

El regidor ha recordat que, després de la posada en marxa d'aquesta instal·lació, Gandia s'ha convertit en un dels epicentres d'aquest tipus d'esports. “E_stem acollint proves i esdeveniments de primer nivell i atraient cada vegada més persones_”, ha declarat el regidor, qui ha informat que la competició se celebrarà aquest dissabte, 22 de març, a partir de les 10 hores, sempre que les condicions climatològiques ho permeten. S'espera que la final es dispute a partir de les 12.30 hores.

  

Aquest esdeveniment comptarà amb quatre categories: U12 masculina, U16 masculina, U16 femenina i Absoluta. Durant la compareixença s'ha destacat que, a més d'esportistes de la Comunitat Valenciana, està prevista la participació de riders procedents de Barcelona.

Naveiro ha destacat que la participació ja ha superat la xifra dels 60 inscrits. “É_s un esport en auge i disposar d'una instal·lació capdavantera com la que tenim no fa més que ajudar al seu creixement_”.

Per la seua banda, la delegada del Club ha volgut agrair a l'Ajuntament la seua implicació en l'organització de la prova. “_Ens agradaria que la gent s'acostara a descobrir aquest esport perquè és un veritable espectacle veure'l en directe_”.

**Skatepark bowl de Gandia**

L'skatepark bowl de Gandia, inaugurat el desembre del 2023, es troba a la barriada de Roís de Corella, en un espai de més de 10.600 metres quadrats situat a la confluència del passeig de les Germanies i el carrer Partida de Quintano.

La inversió total per a aquest projecte va pujar a 1.031.000 euros, 700.000 dels quals van provenir dels Fons Europeus Next Generation, mentre que l'Ajuntament de Gandia va aportar més de 300.000 euros. Aquesta ajuda europea s'emmarca en les accions destinades a la promoció d'estils de vida saludables mitjançant la rehabilitació d'espais convocada per la Federació Espanyola de Municipis i Províncies (FEMP) dins del Pla de Recuperació, Transformació i Resiliència del govern d'Espanya.

El skatepark es compon de tres zones diferenciades:

*   Got superior: dissenyat per a nivells de dificultat menors, ideal per a principiants.
    
*   Segon got de major dimensió: subdividit en dues àrees, una per a nivell intermedi i una altra de més profunda destinada a patinadors experts.
    
*   A més, compta amb un tram de transició, punts de patinatge d'iniciació i rampes menys exigents per a usuaris de patins.
    

La intervenció també va incloure la instal·lació d'un "Castell d'Aventura", un fort medieval a l'estil dels vaixells instal·lats a l'arena de la platja. Paral·lelament, es va construir una nova zona de jocs que inclou un carrusel inclusiu, fomentant la interrelació entre xiquets amb diferents capacitats.